El Govern balear es compromet a mantenir els convenis en benestar social amb el Consell Insular de Menorca
El Govern de les Illes Balears ha convocat avui els consells insulars per mantenir una primera reunió sobre els pressupostos autonòmics i donar a conèixer els principals trets sobre els propers comptes de la comunitat.
Hi han estat presents el president de les Illes Balears, José Ramón Bauzá; Maria Salom, presidenta del Consell de Mallorca; Vicent Serra, president del Consell d'Eivissa; Bartomeu Escandell, president Consell de Formentera, i Pilar Pons, vicepresidenta i consellera de Serveis Generals del Consell de Menorca. El vicepresident econòmic, Josep Ignasi Aguiló, també hi ha assistit.
Per part del Govern balear ha quedat clar en aquesta reunió que es mantindrà el finançament mensual cap als consells insulars. També ha mostrat el seu compromís d'assegurar els convenis en benestar social respecte de Menorca.
La consellera Pilar Pons ha reiterat la importància de mantenir les prestacions en benestar social i que el Govern balear sigui sensible cap a Menorca, ja que presenta els pitjors indicadors econòmics.
“Una cosa està clara: hem de canviar el que es feia abans. Ara no podem gastar el que no tenim”, ha declarat Pilar Pons respecte de la necessitat de seguir una política econòmica basada en el control de la despesa corrent però a la vegada que permeti realitzar inversions productives.
En aquesta trobada també s'ha continuat fent feina sobre la nova llei de finançament dels consells insulars.